РЕГЛАМЕНТ (ЕО) № 1319/2007 НА КОМИСИЯТА
от 9 ноември 2007 година
за изменение на приложение I към Регламент (ЕИО) № 2092/91 на Съвета във връзка с използването на фураж от земеделски парцели през тяхната първа година на преход към биологично производство
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), и по-специално член 13, второто тире от него,
като има предвид, че:
(1)
Приложение I към Регламент (ЕИО) № 2092/91 предвижда селскостопанските животни да бъдат хранени преди всичко с фураж, отгледан в самото стопанство, както и широко прилагане на паша на тревопасните животни. С цел да се съобразят с това изискване земеделските стопани, практикуващи биологично производство, разширяват своите стопанства чрез купуване или наемане на пасища и на парцели с многогодишни фуражни култури.
(2)
Съгласно Регламент (ЕИО) № 2092/91 закупената или наета земя, която не съответства на изискванията за биологично производство, следва да премине през преходен период, преди да стане земя за биологично производство. Също така, полученият през първата година на прехода фураж не се счита за произведен при преход към биологично производство, нито може да бъде лесно продаден за използване в конвенционалното селско стопанство, тъй като пазарът за такъв конвенционално произведен фураж от многогодишни култури е ограничен.
(3)
Използването след 31 декември 2007 г. на конвенционално произведен фураж за тревопасни животни би било в противоречие с приложение I, Част Б, точка 4.8, буква а) към Регламент (ЕИО) № 2092/91. След тази дата всички изисквания във връзка с продължаващо ползване за паша или за други цели на закупена или наета от самото стопанство земя, по време на първата година на преход към биологично производство, ще станат трудно изпълними.
(4)
Поради това е необходимо да се разреши включване във фуражната смеска за дажбите на известен процентен дял фураж, произведен през първата година от прехода на земеделски парцели към биологично производство.
(5)
Следователно Регламент (ЕИО) № 2092/91 следва да бъде съответно изменен.
(6)
Мерките, предвидени в настоящия регламент, са в съответствие със становището на комитета, създаден по силата на член 14 от Регламент (ЕИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
В част Б от приложение I към Регламент (ЕИО) № 2092/91 точка 4.4 се заменя със следния текст:
„4.4.
До 31 декември 2008 г. средно до 50 % от фуражната смеска за дажбите може да съдържа фураж, произведен при преход към биологично производство. Когато фуражът, произведен при преход към биологично производство, произхожда от единица на самото стопанство, този процент може да бъде увеличен до 80 %.
От 1 януари 2009 г. средно до 30 % от фуражната смеска за дажбите може да съдържа фураж, произведен при преход към биологично производство. Когато фуражът, произведен при преход към биологично производство, произхожда от единица на самото стопанство, този процент може да бъде увеличен до 60 %.
До 20 % от общото средно количество на фуража, използван за храна на селскостопанските животни, може да произхожда от паша или коситба на постоянни пасища или парцели с многогодишни фуражни култури, намиращи се в първата година от техния преход, при условие че те представляват част от самото земеделско стопанство и не са били част от единица за биологично производство на това стопанство през последните пет години. В случай че се използват едновременно както фураж, произведен при преход към биологично производство, така също и фураж от парцели в първа година на преход, общият комбиниран процентен дял на тези два вида фураж не следва да надвишава максимално допустимите процентни дялове, определени в първите два параграфа.
Горепосочените стойности се изчисляват ежегодно въз основа на процентното съдържание на сухо вещество във фуража от земеделски произход.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел 9 ноември 2007 година.